“ทองคำ” นิวยอร์กลดลง 1.8 เหรียญ หลังบอนด์ยีลด์สหรัฐอายุ 10 ปี ดีดตัวแรง
"สัญญาทองคำ" ตลาดนิวยอร์กปรับลดลง 1.8 ดอลลาร์สหรัฐ หลังจากอัตราผลตอบแทนพันธบัตรรัฐบาลสหรัฐอายุ 10 ปี ปรับตัวสูงขึ้น ส่งผลให้ต้นทุนค่าเสียโอกาสเพิ่มขึ้นจากการถือครองทองคำ โดยถือเป็นสินทรัพย์ที่ไม่มีผลตอบแทนในรูปแบบดอกเบี้ย
9 ต.ค. 2564

ผู้สื่อข่าวรายงานว่า สัญญาทองคำตลาดนิวยอร์กปิดลดลงเมื่อคืนวานนี้ (8 ต.ค.) โดยถูกกดดันจากอัตราผลตอบแทนพันธบัตรสหรัฐที่เพิ่มขึ้น
ทั้งนี้สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 1.80 ดอลลาร์ หรือ 0.10% ปิดที่ 1,757.40 ดอลลาร์/ออนซ์ และปิดลดลง 1 ดอลลาร์ในรอบสัปดาห์นี้
โดยสัญญาโลหะเงินส่งมอบเดือนธ.ค. เพิ่มขึ้น 4.70 เซนต์ หรือ 0.21% ปิดที่ 22.705 ดอลลาร์/ออนซ์
ส่วนสัญญาพลาตินัมส่งมอบเดือนม.ค. เพิ่มขึ้น 42.90 ดอลลาร์ หรือ 4.35% ปิดที่ 1,028.20 ดอลลาร์/ออนซ์
ขณะเดียวกันสัญญาพัลลาเดียมส่งมอบเดือนธ.ค. เพิ่มขึ้น 118 ดอลลาร์ หรือ 6% ปิดที่ 2,073 ดอลลาร์/ออนซ์
สำหรับสัญญาทองคำปรับตัวลง หลังจากอัตราผลตอบแทนพันธบัตรรัฐบาลสหรัฐอายุ 10 ปี ดีดตัวสู่ระดับ 1.603% เมื่อคืนนี้ ซึ่งการพุ่งขึ้นของอัตราผลตอบแทนพันธบัตรจะเพิ่มต้นทุนค่าเสียโอกาสในการถือครองทองคำ เนื่องจากทองคำเป็นสินทรัพย์ที่ไม่มีผลตอบแทนในรูปดอกเบี้ย
ด้านอัตราผลตอบแทนพันธบัตรสหรัฐพุ่งแตะระดับสูงสุดในรอบหลายเดือนในวันศุกร์ หลังกระทรวงแรงงานสหรัฐเปิดเผยตัวเลขการจ้างงานเดือน ก.ย.ต่ำกว่าคาด แต่ตลาดก็ยังคงคาดว่าธนาคารกลางสหรัฐ (FED) จะเดินหน้าแผนปรับลดการซื้อสินทรัพย์ตามมาตรการผ่อนคลายเชิงปริมาณ (QE) และการคาดการณ์เงินเฟ้อเพิ่มขึ้น
โดยกระทรวงแรงงานสหรัฐเปิดเผยในวันศุกร์ว่า ตัวเลขการจ้างงานนอกภาคเกษตรเพิ่มขึ้น 194,000 ตำแหน่งในเดือน ก.ย. ต่ำกว่าที่นักวิเคราะห์คาดการณ์ที่ระดับ 500,000 ตำแหน่ง หลังจากเพิ่มขึ้น 366,000 ตำแหน่งในเดือน ส.ค.
อย่างไรก็ดีอัตราการว่างงานในเดือน ก.ย.ปรับตัวลงสู่ระดับ 4.8% ซึ่งเป็นระดับต่ำสุดนับตั้งแต่เดือนก.พ. 2563 โดยลดลงจากระดับ 5.2% ในเดือนส.ค. และต่ำกว่าที่นักวิเคราะห์คาดการณ์ไว้ที่ระดับ 5.1%
 